O posibilă mină marină a fost văzută în apropiere de Costinești. Forțele Navale Române intervin
O echipă de scafandri de luptă din cadrul Forțelor Navale Române și un elicopter PUMA naval execută, joi dimineață, o misiune de cercetare a spațiului maritim în zona Costinești-Tuzla-23 August-Mangalia pentru localizarea ueni posibile mine marine.
Prezența obiectului metalic a fost sesizată de Garda de Coastă.
"Imediat, conducerea Statului Major al Forțelor Navale a ordonat luarea măsurilor necesare pentru trimiterea navei militare, echipei de scafandri de intervenție și elicopterului PUMA Naval în raionul maritim indicat, pentru investigarea situației", a transmis Ministerul Apărării Naționale într-un comunicat.
După începerea agresiunii militare neprovocate de către Federaţia Rusă în Ucraina, la data de 24 februarie 2022, în Marea Neagră au fost distruse 95 de mine marine, aceasta fiind, pentru Forţele Navale Române, cea de-a şasea intervenţie a Forţelor Navale Române pentru distrugerea unei mine marine, care provine din raioanele maritime de la nord de România, unde se desfăşoară acţiunile de război.
Prima mină marină, aflată în zona de responsabilitate a Forţelor Navale Române, a fost distrusă de scafandrii EOD ai Centrului 39 Scafandri, în luna martie a anului 2022, la 70 km travers de Capu Midia.
Sursa: StirilePROTV
Dată publicare:
07-03-2024 08:50